ช่วยสรุปเรื่อง "ESG" ให้หน่อยค่ะ
ปัญหาโลกร้อน ปัญหาด้านสิทธิมนุษยชน และปัญหาการคอร์รัปชันที่เกิดขึ้นในปัจจุบัน กำลังส่งผลกระทบต่อธุรกิจทั่วโลก ทำให้ “แนวคิดการดำเนินธุรกิจอย่างยั่งยืน” หรือ ESG (Environmental, Social and Governance) ได้รับความสนใจในวงกว้าง จะเห็นได้ว่านักลงทุนต่างนำ ESG Factor เข้ามาใช้ในกระบวนการตัดสินใจลงทุนในบริษัท ควบคู่กับการพิจารณาผลประกอบการของธุรกิจนั้นๆ ซึ่งสะท้อนให้เห็นว่า ปัจจุบันนักลงทุนมิได้แสวงหาเพียงแค่ผลกำไรเท่านั้น แต่ยังคำนึงถึงปัจจัยด้านสิ่งแวดล้อม สังคม และหลักธรรมาภิบาลของกิจการด้วย องค์การสหประชาชาติ ได้กำหนดหลักปฏิบัติสำหรับการลงทุนอย่างมีความรับผิดชอบ (UN Principles for Responsible Investment: PRI) โดยมุ่งเน้นให้นักลงทุนนำ ESG Factor เข้ามาใช้ในกระบวนการตัดสินใจลงทุน จึงเห็นได้ว่า จำนวนนักลงทุนสถาบันที่เข้าร่วมลงนามสนับสนุนหลักการ PRI มีจำนวนเพิ่มมากขึ้นถึง 3,000 กว่าสถาบันในปี 2563 หรือคิดเป็นสินทรัพย์ภายใต้การบริหารมากกว่า 103.4 ล้านล้านดอลลาร์สหรัฐ ซึ่งเติบโตขึ้นจากปี 2549 อย่างมีนัยสำคัญ ยิ่งไปกว่านั้น หุ้นนอกตลาด (Private Equity: PE) ทั่วโลก โดยเฉพาะอย่างยิ่งในยุโรป ต่างให้ความสำคัญกับการนำ ESG Factor เข้ามาประกอบการตัดสินใจในทุกขั้นตอนของข้อตกลง อย่างเช่น ในสหราชอาณาจักร ที่ปัจจุบันเกือบสองในสาม (63%) ของ PE คำนึงถึงหลัก ESG ในการลงทุน ขณะที่ 57% มีการเปลี่ยนแปลงนโยบายและกำหนดหลักเกณฑ์ ESG ในการลงทุนอย่างชัดเจน และ 49% ลงนามในหลักการ UN PRI นอกจากนี้ ผลสำรวจ ‘Private Equity Responsible Investment Survey 2019’ ของ PwC ยังบ่งชี้ว่า บริษัท PE ทั่วโลกให้ความสำคัญกับ ESG การติดสินบน และการทุจริตส่งผลกระทบต่อการตัดสินใจในการลงทุนมากที่สุด อย่างไรก็ดี แนวคิดการลงทุนแบบยั่งยืนยังไม่แพร่หลายในเอเชียมากนัก จะเห็นได้ว่ามูลค่าการลงทุนในสินทรัพย์ที่มุ่งเน้นการลงทุนบนพื้นฐานหลัก ESG ของเอเชีย ยังอยู่ในระดับที่ต่ำกว่ายุโรป ออสเตรเลีย และอเมริกาเหนือ โดยสองไตรมาสแรกของปี 2563 สินทรัพย์ดังกล่าวของเอเชียมีมูลค่าเพียง 3% ของทั่วโลก ในขณะที่ของยุโรปคาดว่า จะเติบโตจาก 15% ไปถึง 57% ในปี 2568 ด้วยเหตุนี้ บริษัทต่างๆ ในเอเชียจึงต้องเริ่มดำเนินธุรกิจแบบยั่งยืน เพื่อสร้างความมั่นใจให้นักลงทุนต่างประเทศมากขึ้น
ESG ย่อมาจาก Environmental, Social and Governance หมายถึง แนวคิดการดำเนินธุรกิจอย่างยั่งยืน นักลงทุนนำมาใช้ในกระบวนการตัดสินใจลงทุนในบริษัท ควบคู่กับการพิจารณาผลประกอบการของธุรกิจ ซึ่งปัจจุบันนักลงทุนมิได้แสวงหาเพียงแค่กำไรเท่านั้น แต่คำนึงถึงปัจจัยด้านสิ่งแวดล้อม สังคม และหลักธรรมาภิบาลของกิจการด้วย
โดยองค์การสหประชาชาติ กำหนดหลักปฏิบัติสำหรับการลงทุนอย่างมีความรับผิดชอบ เน้นให้นักลงทุนนำ ESG Factor มาใช้ในกระบวนการตัดสินใจลงทุน พบว่า ในปี 2563 นักลงทุนที่เข้าร่วมลงนามสนับสนุนหลักการ PRI เพิ่มขึ้นกว่า 3,000 สถาบัน นอกจากนั้น หุ้นนอกตลาดต่างให้ความสำคัญกับการนำ ESG Factor เข้ามาประกอบการตัดสินใจทุกขั้นตอนของข้อตกลง
จากผลสำรวจ Private Equity Responsible Investment Survey 2019 ของ PwC พบว่า บริษัท PE ทั่วโลกให้ความสำคัญกับ ESG ส่วนผลกระทบต่อการตัดสินใจลงทุนมาจากการติดสินบน และการทุจริต
มูลค่าการลงทุนในสินทรัพย์ที่มุ่งเน้นการลงทุนบนพื้นฐานหลัก ESG ของเอเชีย ยังอยู่ในระดับต่ำกว่ายุโรป ออสเตรเลีย และอเมริกาเหนือ ทำให้แนวคิดการลงทุนแบบยั่งยืนยังไม่แพร่หลายในเอเชียมากนัก แต่บริษัทต่างๆ ต้องเริ่มดำเนินธุรกิจแบบยั่งยืน เพื่อสร้างความมั่นใจให้นักลงทุนต่างประเทศมากขึ้น
เครื่องมือทางการเงิน,กลยุทธ์การลงทุน